b'\n_START_ARTICLE_\nFallingwater\n_START_SECTION_\nPovijest\n_START_PARAGRAPH_\nObitelj bogatih trgovaca odje\xc4\x87om, obitelj Kaufmann, je posjedovala komad \xc5\xa1ume s nekoliko koliba kod malog slapa na rijeci Bear Run. Kada su kolibe po\xc4\x8dele propadati, Edgar J. Kaufmann je zatra\xc5\xbeio od F. L. Wrighta da mu sagradi ljetnikovac s pogledom na slapove. Nakon \xc5\xa1to je posjetio lokalitet, Wright mu je savjetovao da budu\xc4\x87a ku\xc4\x87a bude izgra\xc4\x91ena preko slapova. Prema rije\xc4\x8dima samog arhitekta Kaufmannu:_NEWLINE_ \xe2\x80\x9eU mojim mislima va\xc5\xa1a ku\xc4\x87a je ve\xc4\x87 poprimila oblik - potpuno u skladu s Bachovom glazbom. ... \xc5\xbdelim da \xc5\xbeivite sa slapom, a ne samo da ga gledate. On bi trebao biti dijelom va\xc5\xa1eg \xc5\xbeivota.\xe2\x80\x9d_NEWLINE_Gra\xc4\x91evina izgra\xc4\x91ena od 1935.-37. god. je iznenadila vlasnika, ali i cijelu arhitektonsku struku. Od tada, sve do 1963. godine, Fallingwater je slu\xc5\xbeio kao vikendica obitelji Kaufmann. God. 1964. je pretvorena u muzej koji je do danas posjetilo vi\xc5\xa1e od 4 milijuna zaljubljenika u modernu arhitekturu.\n_START_SECTION_\nArhitektura\n_START_PARAGRAPH_\nFallingwater je poku\xc5\xa1aj integracije ku\xc4\x87e i krajolika, unutarnjeg i vanjskog prostora. Smje\xc5\xa1tena je na \xc5\xa1umovitom obronku, a njezina \xc4\x8dvrsta jezgra okomito je usa\xc4\x91ena u gornji dio tog obronka da bi dr\xc5\xbeala ravnote\xc5\xbeu vodoravnim terasama koje poput krakova izlaze iznad slapa. Iako su vodoravni oblici svojom be\xc5\xbe bojom u kontrastu s okomitim oblicima od kamena i \xc5\xa1umskog okoli\xc5\xa1a, oni kao da \xe2\x80\x9eizrastaju\xe2\x80\x9d iz obronka. Oba kata imaju staklene stijene zbog pogleda u prirodu, \xc5\xa1to je bilo vodiljom cijelog projekta. U prizemlju, izdignut na stupove nalazi se glavni dio dnevnog boravka s kuhinjom, blagovaonicom i terasama. Spavaonice na drugom katu otvaraju se prema terasama, dok galerija tvori manji gornji kat. Krovni prozori od stakla i betona natkrivaju jedan dio dnevnog boravka, dok vise\xc4\x87e stubi\xc5\xa1te vodi do vode. _NEWLINE_Rezultat je djelo internacionalnog stila, do tada rezerviranog za velike javne gra\xc4\x91evine, smje\xc5\xa1teno u intimni okoli\xc5\xa1 divlje prirode. Ku\xc4\x87a svojim okomicama i vodoravnim naglascima i razmje\xc5\xa1tajem masa ponavlja kaskade slapova i savr\xc5\xa1eno se uklapa u krajolik. Tako je u skladu s organi\xc4\x8dkom arhitekturom, idejom da arhitektura treba uskladiti ljudski \xc5\xbeivotni prostor s prirodom, Wright primijenio konstrukciju stubova s konzolama - vodoravnim istacima, izme\xc4\x91u kojih se uvla\xc4\x8de (\xe2\x80\x9eskrivaju\xe2\x80\x9d) stambeni prostori, \xc4\x8dime se vanjski prostori postupno \xe2\x80\x9eunose\xe2\x80\x9d u unutra\xc5\xa1nji. Nadalje, Wright je za zidove i kamin koristio kamen prona\xc4\x91en na lokalitetu, a neke stijene je ukomponirao u zidove, dok druge str\xc5\xa1e iz podova. Stijene na podovima su premazane voskom, tako da izgledaju kao da str\xc5\xa1e iz rje\xc4\x8dice \xc4\x8diji se huk \xc4\x8duje posvuda iz ku\xc4\x87e. Premda rje\xc4\x8dica okru\xc5\xbeuje ku\xc4\x87u, ona se mo\xc5\xbee vidjeti tek kad se iza\xc4\x91e van, za \xc5\xa1to je Wright projektirao stube koje vode izravno od dnevnog  boravka do vode._NEWLINE_Sustav konzolnih terasa/balkona, na kojima po\xc4\x8diva fantasti\xc4\x8dna vizura Fallingwatera nije bila napravljena za milijune posjetitelja i 2002. godine su poduzeti zna\xc4\x8dajni radovi kako bi se popravile brojne pukotine u armiranom betonu. Kako je ku\xc4\x87a izgra\xc4\x91ena iznad teku\xc4\x87e vode, ona ima problem i s plijesni.'